Karin Nødgaard (DF), 2008-12-02:
Det er altid spændende at debattere biblioteker og bibliotekernes rolle i samfundet.
Der er visse områder, som så godt som alle danskere har en mening om, fordi vi alle mere eller mindre er i kontakt med området.
Det gælder meget ofte folkeskolen og sygehusene, som mange altid har en mening om.
Og det gælder også i stigende grad bibliotekerne - og heldigvis for det, for det er vigtigt, at vi har nogle velfungerende bibliotekstilbud i Danmark.
For Dansk Folkeparti spiller folkebibliotekerne en meget væsentlig rolle i det danske samfund.
Det er et samlingssted for mange mennesker, og det er et stort udsnit af befolkningen, der bruger bibliotekerne rundtomkring i landets kommuner.
De tilbud, der ydes, er meget væsentlige for os som borgere i et demokratisk land med interesse for at ytre os, og hvor viden må betegnes som en råvare.
Her er det vigtigt, at bibliotekerne fortsat skal have en fremtrædende position og dermed også en politisk opmærksomhed.
De fleste steder i landet er der heldigvis megen fokus på og opbakning om den holdning.
Igennem årene er der sket en ændring i såvel tilbud som i struktur af bibliotekerne.
Det er på mange måder en interessant udvikling fra at have været et tilbud med små filialer i selv de mindste landsbyer til at være store lærings- og kultursteder i kommunernes større byer.
I dag er det en anderledes fortolkning af ordet bibliotek, man benytter sig af.
Førhen var det vel egentlig den direkte oversættelse, som kendetegnede stedet, altså en samling af bøger.
I dag er et folkebibliotek et sted, hvor der også gives adgang til meget andet end bøger, f.eks. internet, film og musik.
Det er godt, men der skal dog stadig væk være en bevidsthed om, at det centrale i biblioteket fortsat skal være bogen.
Dette er ikke ytret, for at man skal romantisere noget, men i en erkendelse af, at bogen er fundamentet for viden og fundamentet for de øvrige bibliotekstilbud, som der skal være.
Når forslaget, som vi behandler i dag, lægger op til, at der skal indføres en national strategi for folkebibliotekerne for at sikre en bred og lige adgang til kulturoplevelser og viden i Danmark, er det med den begrundelse, at det måske ikke fungerer helt optimalt i landets kommuner.
Her må jeg dog sige, at jeg tror, det er meget forskelligt, hvorledes man opfatter det rundtomkring i landets kommuner.
Jeg fornemmer faktisk, at der i mange områder af landet er velfungerende enheder, som lever op til de krav, der stilles i loven.
Godt nok er der lukket filialer, men det er jo ikke ensbetydende med, at der ikke er tilbud til borgerne i lokalområderne.
Mange steder kører der bogbusser, som servicerer på fremragende vis - en service, der langt overstiger den, man kunne få tilbudt tidligere i de små filialer, som ofte lå på den lokale skole og uden mange besøgende.
Nedlukning af ikkerentable afdelinger har så kunnet styrke de større biblioteker i deres tilbud af materialer, åbningstider og fagligt velkvalificeret personale.
Det må i forbindelse med denne debat også nævnes, at kommunerne har en stor opgave med at styrke bibliotekerne og sørge for, at de lever op til de krav, der stilles i et vidensamfund.
Derudover må det også forventes, at kulturministeren og hendes ministerium løbende følger udviklingen og vil komme med forslag til justeringer af biblioteksloven, såfremt der er behov for det.
Og der synes jeg jo også, at vi i dag hørte, altså at det fremgik af ministerens tale, at der bliver nedsat et udvalg, som skal se på folkebibliotekernes rolle.
Jeg synes også, det er værd at bemærke, at jeg ved en nærlæsning af beslutningsforslaget kan notere mig - endda med tilfredshed - at Socialdemokraterne trods ønsket om en national strategi skriver, at bibliotekerne står stærkt.
Det er vi i Dansk Folkeparti enige i, og vi finder det relevant selvfølgelig med jævne mellemrum at tage en debat om bibliotekerne og finder det også vigtigt, at vi fra landspolitisk side holder et vågent øje med, at udviklingen sker efter hensigten.
Men vi synes ikke, det er relevant lige nu at stå og fremlægge en plan for en national strategi for folkebibliotekerne - bl.a. ikke, fordi der er igangsat nogle initiativer.
Vi har lige fået en rapport, og der er store, skal man sige strukturændringer, som måske ikke helt er indkørt endnu.
Så jeg synes ikke, at det er på nuværende tidspunkt, vi skal sige, at vi skal have en national strategi.